NAZIV PROJEKTA

Časopis studenata etnologije i kulturne antropologije „(ime časopisa)“

PROVODITELJ PROJEKTA

Klub studenata etnologije i kulturne antropologije KSEKA.

MJESTO I VRIJEME PROVEDBE (ODRŽAVANJA PROJEKTA)

Sastanci uredništva časopisa održavali bi se kada su po fakultetskoj satnici svi članovi uredništva slobodni.

VODITELJ PROJEKTA

Do formiranja uredništva kontaktirati Zrinku Breglec i Tomislava Augustinčića.

 Voditelj projekta bio/la bi glavni/a urednik/ica, koje bi u radu podupirali drugi članovi/ice uredništva (optimalno 7 članova) i vanjski suradnici.

OPIS PROJEKTA

Na Odsjeku za etnologiju i kulturnu antropologiju zagrebačkog Filozofskog fakulteta postoji objektivna potreba i želja za pokretanjem studentskog časopisa, kao platforme za prezentaciju studentskih radova, nastalih u sklop ili izvan nastavnih obaveza, te za kritičko i stručno izražavanje studenata i participacije u znanosti. Među studentima etnologije postojali su raniji pokušaji izdavanja časopisa (časopis *Svarožić*, bilten *Mogut*), no nisu dugoročno zaživjeli.

 Časopis bi se sastojao od tri sadržajna dijela. Prvi dio jest onaj autorskih studentskih radova, nastalih na temelju terenskog ili arhivskog istraživanja, kao istraživački ili pregledni radovi koji se bave sociokulturnim fenomenima ili metodološkim i teorijskim promišljanjima. Drugi dio bi sadržavao prikaze knjiga i tekućih istraživačkih projekata, kao i izviješća o radu Kluba i izvješća o kulturnim i znanstvenim manifestacijama (studentske konferencije, znanstveni simpoziji i sl.). Treći dio sastojao bi se od tematskih intervjua.

 U pogledu tematskog definiranja pojedinačnih brojeva, potencijalnim autorima ne bismo nametali temat. Pojedini brojevi imali bi predloženi temat prema kojem bismo birali moguće sugovornike intervjua i knjige za prikaz, te savjetovali potencijalnim autorima da radovi vezani uz temat imaju prednost pri objavljivanju. Takvi temati bili bi određeni prema objektivnoj i aktualnoj potrebi razmatranja određenog sociokulturnih fenomena ili procesa, (ponovnog) razmatranja tema obrađivanih ili neobrađivanih u starijoj literaturi, ili novog ili zanemarenog područja interesa za znanstvena istraživanja. I u takvim brojevima sadržajni raspon radova koje bismo birali ne bi bio ograničen samo tematom. Djelovali bismo protiv selekcioniranja, tj. isključivanja, radova po kriteriju operirane paradigme, podupirući radove koncipirane u kulturnohistorijskoj paradigmi etnologije jednako kao i radove pripadajući paradigmi etnologije bliskoga.

 Potencijalnim autorima i autorima prikaza bile bi dostupne upute o veličini i oblikovanju članaka, odnosno prikaza ili intervjua, te upute o referiranju i citiranju. Svi potencijalni radovi prijavljivali bi se putem službenog maila Kluba (klub.studenata.kseka@gmail.com).

Premda je časopis koncipiran kao časopis studenata etnologije i kulturne antropologije, primali bismo i radove studenata drugih humanističkih i društvenih znanosti: studenata antropologije, sociologije, filozofije, komparativne književnosti, muzikologije i povijesti. Računajući na teoretsku i metodološku raznolikost pristupa ovih disciplina, prednost bi imali radovi kvalitativnog tipa koji bi koristili klasične antropološke metode istraživanja (promatranje sa sudjelovanjem, intervju). Također, premda bi se časopis izrađivao i objavljivao pri Filozofskom fakultetu u Zagrebu, primali bismo radove iz drugih sveučilišta u Hrvatskoj i regiji.

CILJ I SVRHA PROJEKTA

Osnovni cilj časopisa stvaranje je prostora za kritički dijalog, interakciju ideja i njihovu razmjenu, te poticanje studenata na širenje znanja izvan granica studija, na intelektualni angažman i ohrabrivanje da se bave njima zanimljivim temama. Časopis bi promicao ovaj cilj, osobito u sferi interakcije i razmjene ideja, i na široj razini, potičući i podržavajući suradnju studenata iz Zagreba sa studentima istih ili sličnih studija drugih visokih učilišta i sveučilišta u Hrvatskoj, ali i onima u široj regiji. Časopis je također svojevrsna sinteza znanja stečenih tijekom studija i glasilo kojim studenti izražavaju stavove o problemima neposredno vezanima uz struku kao i suvremenim društvenim i praktičnim pitanjima.

PRIHODI (izvori financiranja projekta)

Prijavili bismo se na Natječaj Studentskoga zbora Sveučilišta u Zagrebu za 2015. godinu. Tražili bismo i financijsku potporu Odsjeka za etnologiju i kulturnu antropologiju Filozofskoga fakulteta u Zagrebu, te Hrvatskog etnološkoga društva.